Daar word gereeld konserte deur Jannie aangebied.
Kliek Hier ..
vir 'n Program van konserte wat huidig aangebied word.
Jannie het homself oor die afgelope paar jaar daarop toegespits om musiek van sy gunsteling-musikante, soos Jacques Brel, Jules de Corte, Koos du Plessis en Lucas Maree te sing, maar het besluit dat dit weer tyd is om op sy eerste liefde en passie te fokus – naamlik om Afrikaanse liedjies te skryf en na die verhoog te bring. Die resultaat hiervan is 'n splinternuwe album: OESJAAR2018 – al die liedjies uit Jannie se pen en saam daarmee 'n "konsert" met dieselfde titel.
In die verhoogproduksie vertel en sing Jannie oor sy musiekloopbaan: van die wingerd wat hy persent gekry het – "hierdie wingerd is my gawe, my pasella reg van bo, hierdie wingerd daag my uit om hard te werk en vas te glo". Hy sing oor 'n geseënde oesjaar, oor die musieklegende Christa Steyn met wie hy 25 jaar saamgewerk het, oor 'n legendariese koffiewinkel in sy voorstad, Melville en oor die passie wat 'n kunstenaar dryf om nooit op te hou skep en sing nie. Die lied "Ons soek 'n tata" is opgedra aan een van sy grootste helde, Madiba en liedjies soos Skilder van die wolke en "Lig en donker" is egte credo's waarin hy sy siel ontbloot. Jannie het ook 'n liefdeslied geskryf vir sy vrou Therina, met wie hy in die uitsonderlike goeie oesjaar getroud is: "Jy kyk sag".
In die verhoogproduksie voeg die tromspeler Theuns Botha hom by Jannie se gevestigde ensemble: Susan Mouton (tjello) en Chanie Jonker (klavier en akkordeon).
Jannie se nuwe produksie met die liedjies van die legendariese Marie Tredoux van Jacobsbaai aan die Weskus, dra die naam van een van Marie se mooiste liedjies, waarvan die teks deur haar oorlede wederhelf, Nic Tredoux, geskryf is: Die Maan deur 'n gaatjie in die nag.
Gedurende Jannie se Desember 2020 toer word Jannie begelei deur Chanie Jonker (klavier en akkordeon) en Annelie du Plessis-Hoberg (fluit en 'n paar ander instrumente, soos die trompie). Die enigmatiese Dana Snyman - 'n baie goeie vriend van Marie Tredoux wat ook op Jacobsbaai woon - dra tot die produksie by met stukkies prosa wat as bindteks op die verhoog gebruik word. Hy was op 4 September - Marie se 91ste geboortedagherdenking by haar aan huis - en het daar en dan besluit dat dit sy verjaarsdaggeskenk aan haar sal wees. Die logo is geteken deur die vermaarde illustrasiekunstenaar, Piet Grobler - 'n groot vriend van Jannie en bewonderaar van Marie se liedjiekuns. Jannie sluit ook enkele van sy eie liedjies by die program in. Die hoogtepunt van die toer is natuurlik 'n optrede in Jacobsbaai, vroeg Desember 2020.
Saam met Jannie op die verhoog is Chanie Jonker (klavier en akkordeon) en Annelie du Plessis-Hoberg (fluit).
Jannie bied jaarliks 'n Kersprogram aan waarin drie sangers van Renette Bouwer se Universiteit Johannesburg koor saam met hom sing. Gabby, Sizwe en Sandile staan ook bekend as die sanggroep Breathe. Die begeleiding word waargeneem deur Susan Mouton, Jannie se gereelde tjellis en Chanie Jonker wat gereeld as pianis vir hom optree.